Johann Friedrich Danneil

Johann Friedrich Danneil (Johann Friedrich Dannehl; * 18. März 1783 in Calwe; † 20. Januar 1868 in Soltwedel) weer en düütschen Historiker.

Danneil is 1783 as Söhn vun en Glasermeester in Calwe boren. Al in’t Öller vun twee Johren is he mit siene Familie na Soltwedel tagen. Dor möök he 1801 sienen Afsluss an de Latienschool vun Soltwedel, wat hüüt dat Friedrich-Ludwig-Jahn-Gymnasium is. Sien Vader harr nich dat Geld, em en Studium to betahlen, doch dör en Börgerstipendium vun de Stadt Soltwedel kunn he sien Studium vun de Theologie un de Spraken an de Universität Halle anfangen. 1804 harr he sien Studium trech un füng as Lehrer bi de Latienschool vun August Hermann Niemeyer in Halle an. Doch al in dat nächste Johr wessel he na de School in Soltwedel un arbeidt dor as Schoolmeester. Vun 1819 bet 1852 weer he de Rektor vun dat Gymnasium. Ok för dat Salzwedeler Wochenblatt hett he Artikels schreven. 

He höört blangen Christian Jürgensen Thomsen un Georg Christian Friedrich Lisch to de Begrünners vun dat Dreeperiodensystem, dat de fröhe Tiet vun den Minschen in Steentiet, Bronzetiet un Iesentiet indeelt.

Danneil, de in siene Kinnertiet lang blots mit dat Plattdüütsche ut de Ooltmark to doon harr, intresseer sik jümmer för de Spraak vun dat Volk. 1859 hett he dat Material, dat he in lange Johren över de Spraak sammelt harr, as Wörterbuch der altmärkischen plattdeutschen Mundart rutbröcht.

1836 harr he Andeel an dat Grünnen vun den Ooltmarkschen Vereen för Vaderlandsche Geschichte un Industrie, bi den he bet 1857 Sekretär weer. Danneil is 1868 in Soltwedel doodbleven.

Dat Johann-Friedrich-Danneil-Museum in Soltwedel is na Danneil nöömt.

 Warken 

 Geschichte der Familienstiftung des Domsyndicus Nicolaus Gercken. 1833
 Das Geschlecht von der Schulenburg. Schmidt, Soltwedel 1847
 Wörterbuch der altmärkischen plattdeutschen Mundart. Soltwedel 1859

Danneil, Johann Friedrich
Danneil, Johann Friedrich
Kategorie:Boren 1783
Kategorie:Storven 1868